Reeksverkragter was glo "verkeerdelik" aangekla | Maroela Media
Sifiso Makhubo het homself Woensdagaand by 'n gevangenis in Johannesburg, wat ook as Sun City bekend staan, met 'n kombers opgehang. Makhubo sou Donderdag in 'n hooggeregshofsitting in die Palm Ridge-landdroshof op 122 aanklagte van verkragting, poging tot moord en ontvoering, verskyn.
Die advokaat, Livingstone Nguna, het aan EWN gesê dit is 'n "jammerte" dat sy kliënt selfmoord gepleeg het, omdat hy glo "optimisties" was oor die hofsaak. "Die kwessie rondom identiteit sou in die hofsaak bespreek word," het Nguna gesê. "Baie moeite en hulpbronne is gemors."
Phindi Louw van die nasionale vervolgingsgesag (NPA) het gesê hulle is diep teleurgesteld dat die saak van die rol geskrap is. "Ons hoop dat hierdie een van die sake sal wees waar die hof die behoeftes en eise van die samelewing sal aanspreek," het sy gesê.
Makhubo is daarvan beskuldig dat hy 34 kinders en twee vroue in 2006 in Kathorus, in die ooste van Johannesburg, verkrag het. Hy is vyf jaar later in hegtenis geneem. Hy is ook van poging tot moord aangekla omdat hy sy slagoffers met MIV besmet het.